《七月三日大风如雷拔木飘瓦势甚可畏适太常杨邃庵诗来倚韵答之二首 其一》
明代·王缜

七月三日午欲过，东风渐恶雨渐多。人正穷愁复尔耳，天还震怒物如何。

金縢示变周王悟，丰沛空传汉祖歌。春秋纪异谁秉笔，频揩病眼看编摩。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。